Voormalige hoof van Spur sterfPierre van Tonder, uitvoerende hoof van Spur. (Foto: Spur) Pierre van Tonder, voormalige uitvoerende hoof van Spur, is Sondagaand dood. “Pierre is vreedsaam in die hospitaal dood. Ons betuig ons innige meegevoel met sy vrou, Jane, en kinders, Margot en Jordan,” het Val Nichas, uitvoerende hoof van Spur, Maandagoggend gesê. Die 62-jarige Van Tonder was 24 jaar lank besturende direkteur en uitvoerende hoof van die groep voordat hy in Desember verlede jaar afgetree het. Maroela Media het vroeër berig Van Tonder het verlede Sondag sy lewe probeer neem by sy huis in Kaapstad. Volgens Nichas was haar voorganger oor die jare ŉ baie geliefde vriend en kollega vir talle werkers van Spur sowel as franchise-houers. “Pierre sal onthou word vir sy passie, energie en totale toewyding, en sy nalatenskap sal voortleef in ons wonderlike restaurantgroep wat hy vir meer as twee dekades so suksesvol help bou en gelei het.” Onder Van Tonder se leierskap het die groep van sowat 40 restaurante tot ŉ markleier met 631 restaurante landswyd en ŉ teenwoordigheid in 17 lande uitgebrei. Nichas het versoek dat Van Tonder se familie privaatheid in hierdie tyd gegun word.